संयोग पनि कस्तो! शर्माले काम गर्ने पसलका मालिक अनिल बज्राचार्यले पनि कमोडिटिज् तथा डेरिभेटिभ बजारमै एक वर्षमा करीब रु.३५ लाख गुमाएका रहेछन्। शुरूमा कोमेन र पछि मेक्स एक्सचेन्जबाट सुनमा लगानी गरेका उनी यो बजार 'ठगी धन्दा' जस्तो लागेपछि चटक्कै छोडेर पुरानै पेशामा फर्किएका थिए। पाटनका कपडा व्यापारी बाबुको विरासत सम्हालेका बज्राचार्यको राजधानीमा ब्रान्डेड कपडाका ठूला तीन आउटलेट छन्। पुर्ख्यौली सम्पत्ति र राम्रो आम्दानी भएका बज्राचार्यले गुमाएको रकम धान्नै नसक्ने नभए पनि उनी भन्छन्, “साह्रै ठगिएँ भनेर चित्त दुख्छ।”
